**MINISTERUL FINANȚELOR**

**Agenția Națională de Administrare Fiscală**

**Referat de aprobare**

**a proiectului de ordin privind modificarea și completarea Ordinului președintelui Agenției Naționale de Administrare Fiscală nr.587/2016 pentru aprobarea modelului şi conţinutului formularelor utilizate pentru declararea impozitelor şi taxelor cu regim de stabilire prin autoimpunere sau reţinere la sursă**

Prin Ordonanța de urgență a Guvernului nr.138/04.12.2024 privind modificarea și completarea unor acte normative în domeniul fiscal-bugetar, precum şi pentru reglementarea altor măsuri, a fost modificată și completată Legea nr.227/2015 privind Codul fiscal.

Astfel, la art.VI pct.9 din ordonanță, care completează art.111 din Codul fiscal cu alin.(64) și alin.(66), a fost prevăzută obligația de a calcula, reţine, declara şi plăti impozitul pe veniturile din transferul dezmembrămintelor dreptului de proprietate sub condiție suspensivă de către contribuabilii persoane juridice sau alte entităţi care au obligaţia de a conduce evidenţă contabilă. Impozitul se declară până la data de 25 inclusiv a lunii următoare celei în care a fost reţinut iar prevederile ordonanței se aplică veniturilor plătite începând cu data de 1 ianuarie 2025.

De asemenea, prin Legea nr.290/2024, care a intrat în vigoare la data de 1 ianuarie 2025, a fost modificată și completată Legea nr.227/2015 privind Codul fiscal, prin introducerea unui nou titlu -Titlul II1 „Impozit suplimentar”. Acest titlu reglementează impozitul specific pe cifra de afaceri datorat de instituțiile de credit - persoane juridice române și sucursalele din România ale instituțiilor de credit - persoane juridice străine, precum și impozitul specific pe cifra de afaceri datorat de către persoanele juridice care desfășoară activități în sectoarele petrol și gaze naturale. Potrivit art.461 și art.462, introduse la titlul menționat, obligațiile de mai sus se declară trimestrial la organul fiscal competent din subordinea Agenției Naționale de Administrare Fiscală.

Totodată, prin Ordonanța de urgență a Guvernului nr.156/31.12.2024 privind unele măsuri fiscal-bugetare în domeniul cheltuielilor publice pentru fundamentarea bugetului general consolidat pe anul 2025, pentru modificarea şi completarea unor acte normative, precum şi pentru prorogarea unor termene, a fost modificată și completată Legea nr.227/2015 privind Codul fiscal. Astfel, la art.LXIV pct.16 - 19, care modifică și completează art.498, art.499 și art.500 din Codul fiscal, a fost reglementată obligația de a calcula, declara şi plăti impozitul pe construcții de către contribuabilii persoanele juridice române, cu excepţia instituţiilor publice, institutelor naţionale de cercetare-dezvoltare, asociaţiilor, fundaţiilor şi a celorlalte persoane juridice fără scop patrimonial, potrivit legilor de organizare şi funcţionare, a contribuabililor persoane juridice străine care desfăşoară activitate prin intermediul unui sediu permanent în România și de către contribuabilii persoanele juridice cu sediul social în România înfiinţate potrivit legislaţiei europene. Impozitul se declară până la data de 25 mai inclusiv a anului pentru care se datorează, iar prevederile ordonanței se aplică începând cu data de 1 ianuarie 2025.

Prin Legea nr.431/2023 privind asigurarea unui nivel minim global de impozitare a grupurilor de întreprinderi multinaţionale şi a grupurilor naţionale de mari dimensiuni, a fost reglementat impozitul suplimentar datorat de către societatea-mamă finală sau alte entităţi obligate potrivit legii care au sediul în România, precum și impozitul suplimentar național datorat de entităţile constitutive sau entităţile constitutive desemnate care au sediul în România.

Potrivit art.48 alin.(8) și alin.(9) din Legea nr.431/2023, impozitul suplimentar și impozitul suplimentar național se declară la organul fiscal competent din subordinea Agenției Naționale de Administrare Fiscală, după cum urmează:

- în termen de cel mult 15 luni de la ultima zi de închidere a exerciţiului financiar, pentru impozitul suplimentar;

- în termen de cel mult 15 luni de la ultima zi de închidere a exerciţiului financiar pentru impozitul suplimentar naţional. Pentru primul an de aplicare, acest impozit se declară în termen de cel mult 18 luni de la ultima zi a exerciţiului financiar de raportare.

Prevederile Legii nr.431/2023 se aplică în ceea ce priveşte exerciţiile financiare care încep de la data de 31 decembrie 2023, primul termen de declarare de 15 luni, respectiv 18 luni împlinindu-se în anul 2026.

Având în vedere dispozițiile legale mai sus menționate, prin prezentul proiect de ordin se propune modificarea și completarea Ordinului preşedintelui Agenţiei Naţionale de Administrare Fiscală nr.587/2016, după cum urmează:

1. modificarea și completarea Nomenclatorului obligațiilor de plată la bugetul de stat, prevăzut în anexa nr.3 la ordin, în vederea declarării obligațiilor fiscale menționate, prin:

- modificarea a două poziții, poziția 94 „Impozit specific pe cifra de afaceri datorat de instituțiile de credit - persoane juridice române și sucursalele din România ale instituțiilor de credit - persoane juridice străine” și poziția 95 „Impozit specific pe cifra de afaceri datorat de persoanele juridice care desfășoară activități în sectoarele petrol și gaze naturale”. Modificările vizează, în principal, actualizarea temeiului legal pentru cele două obligații;

- introducerea a patru noi poziții, poziția 109 „Impozit suplimentar”, poziția 110 „Impozit suplimentar național”, poziția 111 „Impozit pe veniturile din transferul dezmembrămintelor dreptului de proprietate sub condiție suspensivă reținut la sursă de către persoanele juridice sau alte entităţi care au obligaţia de a conduce evidenţă contabilă” și poziția 112 „Impozit pe construcții”;

b) modificarea corespunzătoare a instrucțiunilor de completare a formularului 100.